# Amerikai masztodon

### A Wikipédiából, a szabad lexikonból.

Amerikai masztodon Evolúciós időszak: pliocén - holocén
Csontváz a bismarcki múzeumban (Észak-Dakota, USA
Rendszertan

Ország: | Állatok (Animalia)
Törzs: | Gerinchúrosok (Chordata)
Osztály: | Emlősök (Mammalia)
Rend: | Ormányosok (Proboscidea)
Család: | Masztodonfélék (Mammutidae)
Nem: | Mammut
Faj: | americanum

Tudományos név
Mammut americanum Hay, 1922

Az amerikai masztodon (Mammut americanum vagy Mastodon americanus) Észak-Amerikában élt a pleisztocén során. Az utolsó jégkorszak végével tűnt el, mintegy 10 000 évvel ezelőtt. Amerika egyetlen masztodon-faja volt.

Hatalmas, elefántszerű emlősök voltak, de sok jegyük különbözött a mai elefántokétól: külsőre inkább a gyapjas mamutra hasonlítottak, de azoknál kisebbek voltak és a szarvuk is egyenesebb volt. A marmagasságuk 2,5-3 méter között, a hosszuk 4-5 méter, a tömegük pedig 3600-5000 kg között változott. Testüket barnás, de a gyapjas mamutokénál rövidebb szőrzet borította.

A ma elefántokhoz hasonlóan valószínűleg családokban járhatták az észak-amerikai prériket, ahol fák, bokrok hajtásait és más növényeket fogyasztottak.

A masztodonok rokonai voltak a mai elefántoknak, de a mamutokhoz közelebb álltak: valójában azonban az elefántfélék egy archaikus csoportját alkották. Az amerikai masztodonok ősei mintegy 15 millió évvel ezelőtt jelentek meg Észak-Amerikában, Eurázsiából az egykori Beringián keresztül bevándorolva.

Maradványaikat szerte Észak-Amerikában megtalálták: ezek teljességüket tekintve a fogaktól a komplett csontvázakig terjednek. Washington államban 1977-ben egy különleges leletet találtak: egy masztodon teljesen ép csontvázát, amelynek egyik bordájába egy lándzsahegy volt beágyazódva. Későbbi vizsgálatok kimutatták, hogy a csont begyógyult a lándzsahegy körül, így az állat minden valószínűség szerint túlélte a vadász támadását.

Az amerikai masztodonok az utolsó jégkorszak végével haltak ki, mintegy 10 000 évvel ezelőtt. A mai amerikai indiánok őseinek megérkezését még bizonyosan megérték. Ezért erős a gyanú, hogy az első indiánok túlzott vadászatának eshettek áldozatul. Mások szerint kihalásukat a pleisztocént követő gyors felmelegedés okozhatta. (Erről bővebben: pleisztocén megafauna.) Legközelebbi rokonai a szintén kihalt, Európában élt masztodonok.

## [szerkesztés] Forrás

- American mastodon
- Mastodon americanus

A lap eredeti címe "http://hu.wikipedia.org../../../a/m/e/Amerikai_masztodon.html"

Kategóriák: Ormányosok | Ősállatok

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Deutsch